Kamenický, Ladislav, minister financií SR (2019-05-10):
Ďakujem. Vážený pán predsedajúci, vážené pani poslankyne, páni poslanci, na základe poverenia vlády Slovenskej republiky predkladám na rokovanie návrh zákona o sčítaní obyvateľov domov a bytov v roku 2021 a o zmene a doplnení niektorých zákonov, ktorého príprava bola uložená predsedovi Štatistického úradu Slovenskej republiky podľa Plánu legislatívnych úloh vlády Slovenskej republiky na rok 2019. Chcem pozdraviť aj pána predsedu, s ktorým som včera aj s jeho ľuďmi rokoval o tomto zákone. Sčítanie v roku 2021 je súčasťou celosvetového programu populačných, domových, bytových cenzov uskutočnených pod záštitou Európskej únie a Organizácie Spojených národov. Všetky členské štáty Únie majú na základe priamo vykonateľných nariadení komisie č. 763 z roku 2008 a 
č. 2017/712 povinnosť uskutočniť sčítanie v tom istom roku, t. j. v roku 2021 a zabezpečiť získanie vzájomne prepojených, spoľahlivých, porovnateľných unikátnych údajov a informácie o stave spoločnosti, o jeho demografických, sociálno-ekonomických, kultúrnych štruktúrach, o životných podmienkach obyvateľov a bývaní. Programové vyhlásenie vlády Slovenskej republiky na rok 2016 až 2020 vyjadruje podporu sčítaniu so zníženou administratívnou záťažou obyvateľov. Preto prvým krokom na ceste k realizácii nadchádzajúceho sčítania bolo načrtnutie jeho funkčného modelu vo vládou schválenom legislatívnom zámere z 13. decembra 2017. Model sčítania pretavený do legislatívnej podoby v tzv. integrovanom sčítaní bude takzvaným integrovaným sčítaním historicky prvým na Slovensku. Takéto sčítanie odbremeňuje obyvateľov od povinnosti vypĺňať zložité papierové formuláre pri sčítaní. Tu by som chcel takisto, aj sčítací komisári nebudú musieť chodiť k týmto ľuďom a dobýjať sa teda niekedy aj do ich súkromia. Len údaje, ktoré nebude možné zabezpečiť z administratívnych zdrojov, bude Štatistický úrad zisťovať priamo od obyvateľov. Údaje o domoch a bytoch nebudú obyvatelia poskytovať vôbec. Budú natiahnuté z iných systémov do tohto sčítania. Ruka v ruke s týmto princípom ide o povinnosť Štatistického úradu v maximálne možnej miere využitia pri sčítaní obyvateľov údaje, ktoré má štát k dispozícii z administratívnych zdrojov, registrov a evidencií vedených orgánmi verejnej moci a prevádzkovaných v podobe elektronických informačných systémov verejnej správy. Očakáva sa, že integrované sčítanie zároveň zvýši kvalitu zisťovaných premenných a prispeje harmonizáciou údajov o počte obyvateľov. Realizácia sčítania v roku 2021 predstavuje náročný projekt z hľadiska financovania technológie, organizácie a ochrany dôverných štatistických údajov. Návrh zákona v predloženom znení je okrem iného výsledkom expertnej medzinárodnej a medzirezortnej komunikácie Štatistického úradu s ministerstvom práce, sociálnych vecí a rodiny pri riešení otázok statusu asistentov sčítania, s úradom na ochranu osobných údajov, pri riešení právneho základu a režimu spracovania údajov a s ministerstvom financií pri riešení rozpočtového krytia projektu v pomere najlepšej hodnoty za peniaze. Je potrebné oceniť konštruktívny prístup zástupcov miest a obcí pri riešení modelu organizačného personálneho zabezpečenia. Predpokladaný dátum nadobudnutia účinnosti zákona je 
1. september 2019. Reflektuje nielen dĺžku legislatívneho procesu, ale najmä čas potrebný na prípravu sčítania. Návrh zákona je potrebné prijať v dostatočnom časovom predstihu z dôvodu charakteru metodiky sčítania. Tá si vyžaduje testovanie a pilotné overovanie pred realizáciou samotného sčítania. Ďalej z dôvodu postupného budovania a verejného obstarávania elektronického systému určeného na zber a spracovanie údajov obyvateľov, obcí, orgánov verejnej moci, ako aj správcov príslušných registrov evidencie. Vážené dámy, páni, ďakujem za pozornosť a dovoľujem si vás požiadať o podporu predloženého návrhu zákona. Ďakujem pekne.